**Când nu ne pasă**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mi-e dor de toate iernile nebune

Când ne-nchideau troienile în casă,

Iar noi strigam pe geam că nu ne pasă

Și-n așternut puneam de-o rugăciune.

La început timid, doar în surdină,

Să nu ne-audă crivățul de seară

Ori gerul ce se zbânțuia pe-afară

Și-apoi să te atace la tulpină,

Acolo unde numai eu am voie

Să te ating cu pana colorată

(Ceșcuţa mea cu fulgi de ciocolată),

Iar tu să te predai de bunăvoie.

- E-o iarnă vinovată de enigme

Care ne-nchid ermetic sub zăpadă,

Nu-s trecători pe lume, nicio stradă,

Doar urmele de-acum sunt paradigme

Că ne-am refugiat spre nord, de-odată,

În iglul nostru alb şi-n tundra verde

Cu tine-a mia oară mă voi pierde

Păcătuind. O ştire netrucată

La breaking news vor născoci, se pare,

Că numai noi pe o planetă ninsă

Vom face nebunii cu lampa stinsă

Făcând să ardă Terra sub ninsoare.

Ioan Grigoraș Liliana Trif